b"\n_START_ARTICLE_\nJin-dynastia\n_START_PARAGRAPH_\nJin-dynastia (d\xc5\xbeurt\xc5\xa1eniksi: Anchu, kiinaksi \xe9\x87\x91 [j\xc4\xabn]) hallitsi osia Pohjois-Kiinasta 1115-1234. Dynastiaa kutsutaan joskus my\xc3\xb6s J\xc3\xbcrchen-dynastiaksi, sill\xc3\xa4 sen perusti Wanyan (\xe5\xae\x8c\xe9\xa1\x8f [w\xc3\xa1n y\xc3\xa1n]), d\xc5\xbeurt\xc5\xa1en-klaani. D\xc5\xbeurt\xc5\xa1enit ovat mant\xc5\xa1ujen esi-isi\xc3\xa4. Dynastian p\xc3\xa4\xc3\xa4kaupunkina toimi Peking. Mongolit h\xc3\xa4vittiv\xc3\xa4t dynastian \xc3\x96g\xc3\xb6dei-kaanin, T\xc5\xa1ingis-kaanin kolmannen pojan johdolla. _NEWLINE_Samoihin aikoihin Jin-dynastian kanssa oli p\xc3\xa4\xc3\xa4osin nykyisen Kiinan alueella my\xc3\xb6s valtio nimelt\xc3\xa4 Xixia (L\xc3\xa4ntinen Xia, erotuksena Xia-dynastiasta), jossa valtaa pitiv\xc3\xa4t tangutit 1032-1227. T\xc3\xa4t\xc3\xa4 valtiota ei yleens\xc3\xa4 luetella Kiinan dynastioiden mukana. My\xc3\xb6s Xixia j\xc3\xa4i aikanaan mongolien valloittamaksi.\n_START_SECTION_\nDynastian alku ja loppu\n_START_PARAGRAPH_\nSong-dynastian hallinto pyysi d\xc5\xbeurt\xc5\xa1en-kansalta apua Liao-dynastiaa vastaan arvellen ettei heist\xc3\xa4 ole uhkaa itse Song-Kiinalle. Heid\xc3\xa4n hallitsijansa Wanyan Aguda (\xe5\xae\x8c\xe9\xa1\x8f\xe9\x98\xbf\xe9\xaa\xa8\xe6\x89\x93) julistautui kuitenkin Jin-dynastian keisariksi vuonna 1115. Keisari Ukimai aloitti hy\xc3\xb6kk\xc3\xa4ilyt Song-dynastiaa vastaan ly\xc3\xb6ty\xc3\xa4\xc3\xa4n Liao-dynastian 1125 t\xc3\xa4m\xc3\xa4n Song-dynastian kanssa tehdyn liiton turvin. Song-dynastian p\xc3\xa4\xc3\xa4kaupunki Kaifeng (Bian \xe6\xb1\xb4) valloitettiin, Song-keisari otettiin panttivangiksi ja hallinnon oli paettava etel\xc3\xa4\xc3\xa4n, jossa p\xc3\xa4\xc3\xa4kaupungiksi otettiin Hangzhou (Lin'an \xe8\x87\xa8\xe5\xae\x89). Rauhansopimus Etel\xc3\xa4isen Song-dynastian kanssa solmittiin vasta 1142. Jin-keisarit omaksuivat nopeasti kiinalaisen hallintoj\xc3\xa4rjestelm\xc3\xa4n ja palkkasivat hallitukseensa kiinalaisia viranomaisia. Viralliset dokumentit k\xc3\xa4\xc3\xa4nnettiin kiinasta d\xc5\xbeurt\xc5\xa1enin kielelle, jolle kehitettiin oma kirjoitusj\xc3\xa4rjestelm\xc3\xa4. Taloudelliset vaikeudet vaivasivat Jin-dynastian hallintoa hieman ennen kuin se j\xc3\xa4i mongolien jyr\xc3\xa4n alle. Jin-dynastian kaatumisen j\xc3\xa4lkeen Etel\xc3\xa4inen Song olikin sitten valloittajien seuraava kohde."